Likumprojekts

**Grozījumi Epidemioloģiskās drošības likumā**

Izdarīt Epidemioloģiskās drošības likumā (Latvijas Republikas Saeimas un Ministru Kabineta Ziņotājs, 1998, 3.nr.; 2000, 10.nr.; 2004, 5., 10.nr.; 2006, 10.nr.; 2007, 14., 21.nr.; 2008, 11.nr.; 2009, 24.nr.; Latvijas Vēstnesis, 2009, 200.nr.; 2010, 105.nr.) šādus grozījumus:

1. Aizstāt visā likumā vārdus "Latvijas Infektoloģijas centrs" (attiecīgā locījumā) ar vārdiem "Slimību profilakses un kontroles centrs" (attiecīgā locījumā).

2. Aizstāt 1.panta 21.punktā vārdus ''ārstniecības iestāžu darbību'' ar vārdiem ''ārstniecības, izglītības, sociālās aprūpes un citu iestāžu darbību''.

3. 6.pantā:

papildināt ceturto daļu pēc vārda "izpildi" ar vārdiem "kā arī informē institūcijas un iedzīvotājus par peldūdens kvalitāti";

izslēgt piektās daļas 2.punktu.

4. 7.pantā:

izteikt pirmās daļas ievaddaļu šādā redakcijā:

''(1) Slimību profilakses un kontroles centrs:'';

izslēgt pirmās daļas 7.punktā vārdus "par peldūdens kvalitāti".

5. Izteikt 8.panta otro daļu šādā redakcijā:

"(2) Pašvaldības gadījumos, kad draud izplatīties infekcijas slimības (izņemot bīstamās infekcijas slimības), ir tiesīgas pēc Slimību profilakses un kontroles centra reģionālās nodaļas vadītāja vai Veselības inspekcijas vietējās struktūrvienības vadītāja ieteikuma pieņemt lēmumu par karantīnas pasākumu noteikšanu izglītības, ārstniecības un sociālās aprūpes iestādēs, sabiedrisko pasākumu rīkošanas vai peldvietu lietošanas ierobežošanu vai aizliegšanu, kā arī par pašvaldības noteikto karantīnas vai citu ierobežojošu pasākumu atcelšanu."

Veselības ministre

I.Circene